b'\n_START_ARTICLE_\nPeso\n_START_PARAGRAPH_\nPeso je ime valute, ki se uporablja (oz. se je uporabljala) v ve\xc4\x8d dr\xc5\xbeavah, ki so nekdaj bile \xc5\xa1panske kolonije (in nekaj \xc4\x8dasa tudi v nekdanji portugalski koloniji Gvineja Bissau). Sama beseda v \xc5\xa1pan\xc5\xa1\xc4\x8dini pomeni\xc2\xa0\xc2\xbbte\xc5\xbea\xc2\xab\xc2\xa0(iz istega korena izhaja tudi peseta, ki se je v \xc5\xa0paniji uporabljala od leta 1868 vse do uvedbe evra leta 2002). Beseda\xc2\xa0\xc2\xbbpeso\xc2\xab\xc2\xa0je pri\xc4\x8dela v ljudski rabi postopoma zamenjevati izraz \xc5\xa1panski dolar, ki je bil v \xc5\xa1panskem imperiju v obtoku od leta 1497 do druge polovice 19. stoletja. Ob osamosvojitvi so mnoge nekdanje \xc5\xa1panske kolonije sicer uvedle svojo valuto, vendar so vsaj na za\xc4\x8detku obdr\xc5\xbeale ime peso.'